"Mobile พาณิชย์...ลดราคา! ช่วยประชาชน" เร่งกระจายผลไม้ออกสู่ตลาด ช่วยเกษตรกร
นายอาวุธ วงศ์สวัสดิ์ รองอธิบดีกรมการค้าภายใน เปิดเผยว่า กรมการค้าภายในดำเนินมาตรการบริหารจัดการผลไม้เชิงรุก เพื่อช่วยเกษตรกรให้มีตลาดรองรับผลผลิต รวมทั้งเตรียมมาตรการต่างๆ เพื่อรองรับและรักษาเสถียรภาพราคา ให้เกษตรกรสามารถขายได้ในเกณฑ์ดีตลอดฤดูกาล ลดปัญหาผลไม้ล้นตลาด แก้ไขราคาตกต่ำ ประชาชนได้บริโภคในราคาที่เหมาะสม โดยเฉพาะผลผลิตมะม่วงที่มีปริมาณออกสู่ตลาดเป็นจำนวนมาก โดยร่วมมือกับสถานีให้บริการน้ำมันพีที ช่วยกระจายผลผลิตมะม่วงผลสด ปริมาณ 300 ตัน และมะม่วงมันพันธุ์ฟ้าลั่น และเพชรบ้านลาด จากจังหวัดพิจิตร และจังหวัดพิษณุโลก ปริมาณรวม 200 ตัน โดยการนำไปแปรรูป เพื่อมอบเป็นของสมนาคุณให้แก่พี่น้องประชาชนที่มาใช้บริการ นอกจากนี้ ยังได้ใช้ช่องทาง “Mobile พาณิชย์...ลดราคา! ช่วยประชาชน” ช่วยกระจายผลผลิตเพิ่มเติม เพื่อช่วยเหลือเกษตรกรอีกทางหนึ่ง โดยออกจำหน่ายควบคู่กับสินค้าอุปโภคบริโภคตามแหล่งชุมชนทั้งในกรุงเทพฯ และปริมณฑล ตั้งแต่วันที่ 1 - 30 เมษายน 2565 อาทิ มะม่วง กระเทียม รวมทั้งสินค้าที่จำเป็นต่อการครองชีพ กว่า 47 รายการ พร้อมลดราคาสูงสุดถึงร้อยละ 60 ทั้งนี้ประชาชนสามารถเลือกซื้อผลไม้ เพื่อสนับสนุนเกษตรกรไทย และสินค้าอุปโภคบริโภคราคาประหยัด โดยสามารถติดตามสถานที่จำหน่ายได้จาก QR Code และที่ LINE @mobilepanich รวมถึงเว็บไซต์ https:// mobilepanich.com/